Comencen els treballs d'adequació per a la futura regulació d'accessos al Parc Güell | Notícies de Medi Ambient | MediAmbient | Ajuntament de Barcelona
Publicat el 14/05/2013 a les 12:38 h. - Redacció bcn.cat -
Aquest dimarts s'inicien al parc els treballs d'adequació per a la futura regulació d'accessos a la seva zona monumental. Gràcies a aquests treballs, que no afectaran l'afluència de visitants, es dotarà l'espai de taquilles, llocs de control i un mòdul de serveis.
Aquest dimarts, 14 de maig, s'inicien els treballs per a dotar el Parc Güell de les instal·lacions necessàries per a la regulació dels accessos a la zona monumental, unes tasques que dotaran el parc de punts d'expedició d'entrades, llocs de control i un mòdul de serveis.
Aquests treballs es realitzen en dos àmbits. El primer consisteix en la instal·lació de diversos elements fora del recinte del parc: taquilles, situades als accessos del lateral dret del carrer Olot i l'avinguda del Santuari de Sant Josep de la Muntanya; i un mòdul, situat a l'accés de la carretera del Carmel, que inclou taquilles, serveis públics i vestidors.
El segon àmbit inclou instal·lacions elèctriques, de fibra òptica i de comunicacions, que donaran servei als cinc punts de control d'accés de la zona monumental.
La realització d'aquestes tasques no afectarà l'afluència de visitants i veïns al parc i es preveu que acabi al setembre.
Al llarg del darrers mesos, s'han efectuat al Parc Güell diverses obres de conservació i millora, destacant les dels accessos, la Casa-Museu del Guarda i la renovació de paviment del passeig de Les Palmeres.